

KORRALDUS EELNÕU

|  |  |
| --- | --- |
| Kiiu | 05. detsember 2024 nr xx |

**Kuusalu Vallavalitsuse 28.03.2024 korraldusega nr 90**

**kehtestatud Kolgaküla küla, Vainu kinnistu detailplaneeringu**

**osaline kehtetuks tunnistamine**

Kuusalu Vallavalitsuse 28.03.2024 korraldusega nr 90 kehtestati Kolgaküla küla, Vainu kinnistu (42301:002:0432) detailplaneering. Detailplaneeringuga kavandati 1,4 ha suuruse hoonestamata kinnistu jagamine kaheks elamukrundiks ning kavandatud kruntidele määrati ehitusõigus elamute ning abihoonete rajamiseks. Planeeringu koostamise ajal ei olnud võimalik saada veevarustust olemasolevast küla veetrassist, kuna Kolgaküla külas olemasoleva ühisveevärgiga majandava MTÜ Kolgaküla PK hinnangul ei oleks kõigile juba trassiga liitunutele täiendavate liitujate korral vett soovitud mahus jätkunud. Sellest tulenevalt planeeriti Vaino kinnistu detailplaneeringuga kahe uue krundi jaoks ühine puurkaev.

Vahepealsel perioodil on MTÜ Kolgaküla PK poolt uuendatud küla puurkaevu pump ning hüdrofoor. MTÜ üldkoosolekul on kooskõlastatud kolme uue tarbija liitumine. Sellest tulenevalt on Vainu kinnistu omanik avaldanud soovi ühineda küla veevärgiga ning on esitanud Kuusalu Vallavalitsusele taotluse detailplaneeringu osaliseks kehtetuks tunnistamiseks, veevarustuse osas.

Vastavalt planeerimisseaduse § 140 lõikes 3 toodule edastas Kuusalu Vallavalitsus detailplaneeringu osalise kehtetuks tunnistamise eelnõu Keskkonnaametile kooskõlastamiseks ning MTÜ Kolgaküla PK ja piirnevate kinnistute omanikele soovi korral arvamuse avaldamiseks.

Keskkonnaamet vastas (21.11.2024 kiri nr 6-2/24/22016-2) planeeringuala veevarustuse osa kehtetuks tunnistamine ning puurkaevu mitte kavandamine ja Vainu kinnistust moodustatud elamukruntide (Männi ja Pargi) liitmine olemasoleva Kolgaküla küla veetrassiga ei ole kaitseala kaitse-eesmärkidega vastuolus ega ohusta kaitseala seisundi säilimist. Keskkonnaamet kooskõlastab Kolgaküla küla Vainu kinnistu detailplaneeringu osalise kehtetuks tunnistamise eelnõu.

Lähtudes eelpool toodust, kohaliku omavalitsuse korralduse seaduse § 6 lõikest 1, haldusmenetluse seaduse § 40 lõikest 1, § 61 lõikest 2, § 64 lõikest 2, § 66 lg 2 punktist 1, planeerimisseaduse § 140 lõigetest 1 ja 6, annab järgmise

**korralduse:**

1. Tunnistada Kuusalu Vallavalitsuse 28.03.2024 korraldusega nr 90 kehtestatud Kolgaküla küla, Vainu kinnistu detailplaneering osaliselt kehtetuks veevarustuse osas ning mitte projekteerida planeeritud alale puurkaevu.

2. Lubada Kolgaküla küla Vainu kinnistust moodustatud elamukruntide (Männi ja Pargi,) liitmine olemasoleva MTÜ Kolgaküla PK poolt hallatava veetrassiga.

3. Korralduse peale võib esitada Kuusalu Vallavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või päevast, mil oleks pidanud korraldusest teada saama või esitada kaebus Tallinna Halduskohtule halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

|  |  |
| --- | --- |
| (allkirjastatud digitaalselt) | (allkirjastatud digitaalselt) |
|  |  |
| Terje Kraanvelt | Mart Külvi |
| vallavanem | vallasekretär |